ΚΑΝΟΝΙΣΜΟΣ (ΕΚ) αριθ. 2152/98 ΤΗΣ ΕΠΙΤΡΟΠΗΣ της 7ης Οκτωβρίου 1998 για την έναρξη επανεξέτασης «για νέο εξαγωγέα» του κανονισμού (ΕΚ) αριθ. 1821/98 του Συμβουλίου για την επιβολή οριστικού δασμού αντιντάμπινγκ στις εισαγωγές ορισμένων μαγνητικών δίσκων (μικροδίσκων 3,5 ιντσών), καταγωγής Ινδονησίας, και για την κατάργηση του δασμού όσον αφορά τις εισαγωγές από τον εν λόγω εξαγωγέα και την καταγραφή των εν λόγω εισαγωγών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε τελευταία από τον κανονισμό (ΕΚ) αριθ. 905/98 (2), και ιδίως το άρθρο 11 παράγραφος 4,

Μετά από διαβουλεύσεις με τη συμβουλευτική επιτροπή,

Εκτιμώντας:

Α. ΑΙΤΗΣΗ ΓΙΑ ΕΠΑΝΕΞΕΤΑΣΗ

(1) Η Επιτροπή έλαβε αίτηση για επανεξέταση «για νέο εξαγωγέα» σύμφωνα με το άρθρο 11 παράγραφος 4 του κανονισμού (ΕΚ) αριθ. 384/96 (που στο εξής καλείται «βασικός κανονισμός»). Την αίτηση υπέβαλε η PT. Betadiskindo Binatama της Ινδονησίας (που εφεξής καλείται «η αιτούσα»), ένας εξαγωγέας της Ινδονησίας που ισχυρίζεται ότι δεν εξήγαγε το εν λόγω προϊόν κατά την περίοδο της έρευνας στην οποία στηρίχθηκαν τα μέτρα αντιντάμπινγκ, ήτοι την περίοδο από την 1η Μαρτίου 1994 έως τις 28 Φεβρουαρίου 1995 (που στο εξής καλείται «αρχική περίοδος έρευνας»).

Β. ΠΡΟΪΟΝ

(2) Τα εν λόγω προϊόντα είναι μικροδίσκοι 3,5 ιντσών, που χρησιμοποιούνται για την εγγραφή και την απομνημόνευση κωδικοποιημένων ψηφιακών πληροφοριών υπολογιστή που εμπίπτουν στον κωδικό ΣΟ ex 8523 20 90. Ο εν λόγω κωδικός παρέχεται για πληροφοριακούς αποκλειστικά λόγους.

Γ. ΙΣΧΥΟΝΤΑ ΜΕΤΡΑ

(3) Με τον κανονισμό (ΕΚ) αριθ. 1821/98 (3), το Συμβούλιο επέβαλε οριστικό δασμό αντιντάμπινγκ 41,1 % στις εισαγωγές του εν λόγω προϊόντος καταγωγής Ινδονησίας.

Δ. ΛΟΓΟΙ ΓΙΑ ΤΗΝ ΕΠΑΝΕΞΕΤΑΣΗ

(4) Η αιτούσα απέδειξε ότι δεν συνδέεται με τον εξαγωγέα-παραγωγό της Ινδονησίας που υπόκειται στα προαναφερθέντα μέτρα αντιντάμπινγκ για το εν λόγω προϊόν, και ότι άρχισε να εξάγει στην Κοινότητα μετά την αρχική περίοδο έρευνας.

(5) Οι κοινοτικοί παραγωγοί που είναι γνωστό ότι ενδιαφέρονται ενημερώθηκαν για την προαναφερθείσα αίτηση και τους δόθηκε η ευκαιρία να υποβάλουν σχόλια.

(6) Βάσει των παραπάνω, η Επιτροπή συμπεραίνει ότι υπάρχουν επαρκή αποδεικτικά στοιχεία που να δικαιολογούν την έναρξη επενεξέτασης σύμφωνα με το άρθρο 11 παράγραφος 4 του βασικού κανονισμού, με σκοπό τον προσδιορισμό του ατομικού περιθωρίου ντάμπινγκ της αιτούσας και, εάν πράγματι υπάρχει ντάμπινγκ, του δασμού που θα πρέπει να επιβληθεί στις εισαγωγές του εν λόγω προϊόντος στην Κοινότητα.

Ε. ΚΑΤΑΡΓΗΣΗ ΤΟΥ ΕΦΑΡΜΟΖΟΜΕΝΟΥ ΔΑΣΜΟΥ ΚΑΙ ΚΑΤΑΓΡΑΦΗ ΤΩΝ ΕΙΣΑΓΩΓΩΝ

(7) Σύμφωνα με το άρθρο 11 παράγραφος 4 του βασικού κανονισμού, ο εφαρμοζόμενος δασμός πρέπει να καταργηθεί όσον αφορά τις εισαγωγές του εν λόγω προϊόντος καταγωγής Ινδονησίας που παράγεται και πωλείται για εξαγωγή στην Κοινότητα από την αιτούσα. Παράλληλα, οι εν λόγω εισαγωγές θα πρέπει να αποτελέσουν αντικείμενο καταγραφής σύμφωνα με το άρθρο 14 παράγραφος 5 του βασικού κανονισμού, ώστε να εξασφαλισθεί, εάν η επανεξέταση καταλήξει σε προσδιορισμό ντάμπινγκ όσον αφορά την αιτούσα, η αναδρομική είσπραξη δασμών αντιντάμπινγκ από την ημερομηνία ενάρξεως της επανεξέτασης. Το ποσό της πιθανής μελλοντικής οφειλής της αιτούσας δεν είναι δυνατόν να εκτιμηθεί στο παρόν στάδιο της διαδικασίας.

ΣΤ. ΠΡΟΘΕΣΜΙΑ

(8) Για λόγους χρηστής διαχείρισης, θα πρέπει να ορισθεί προθεσμία εντός της οποίας τα ενδιαφερόμενα μέρη, υπό την προϋπόθεση ότι μπορούν να αποδείξουν ότι ενδέχεται να θιγούν από τα αποτελέσματα της έρευνας, μπορούν να γνωστοποιήσουν γραπτώς τις απόψεις τους και να υποβάλουν αποδεικτικά στοιχεία. Θα πρέπει να καθορισθεί προθεσμία εντός της οποίας τα ενδιαφερόμενα μέρη μπορούν να υποβάλουν γραπτώς αίτηση για ακρόαση και να αποδείξουν ότι έχουν ιδιαίτερους λόγους για να γίνουν δεκτά σε ακρόαση.

Ζ. ΕΛΛΕΙΨΗ ΣΥΝΕΡΓΑΣΙΑΣ

(9) Θα πρέπει να σημειωθεί ότι, στις περιπτώσεις που ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπεται το άρθρο 18 του βασικού κανονισμού, με βάση τα διαθέσιμα στοιχεία,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αρχίζει η επανεξέταση του κανονισμού (ΕΚ) αριθ. 1821/98 για να διαπιστωθεί κατά πόσον και σε ποιο βαθμό οι εισαγωγές μικροδίσκων 3,5 ιντσών, που χρησιμοποιούνται για την εγγραφή ή την απομνημόνευση κωδικοποιημένων ψηφιακών πληροφοριών υπολογιστή, εμπίπτουν στον κωδικό ΣΟ ex 8523 20 90 (κωδικός Taric: 8523 20 90*10), καταγωγής Ινδονησίας, και παράγονται και πωλούνται για εξαγωγή στην Κοινότητα από την P. T. Betadiskindo Binatama, Jl. Industri II kva. C 7-6 Hyundai Industrial Estate, Lippo Cikarang, Bekasi 17550 Indonesia, πρέπει να υπόκεινται στον δασμό αντιντάμπινγκ που επιβλήθηκε με τον κανονισμό (ΕΚ) αριθ. 1821/98.

Άρθρο 2

Καταργείται ο δασμός αντιντάμπινγκ που επιβλήθηκε με τον κανονισμό (ΕΚ) αριθ. 1821/98 όσον αφορά τις εισαγωγές του προϊόντος που προσδιορίζεται στο άρθρο 1 (πρόσθετος κωδικός Taric: 8549).

Άρθρο 3

Οι τελωνειακές αρχές καλούνται, σύμφωνα με το άρθρο 14 παράγραφος 5 του κανονισμού (ΕΟΚ) αριθ. 384/96, να λάβουν τα κατάλληλα μέτρα για να καταγράψουν τις εισαγωγές που προσδιορίζονται στο άρθρο 1. Η ισχύς της καταγραφής θα λήξει εννέα μήνες μετά την ημερομηνία ενάρξεως ισχύος του παρόντος κανονισμού.

Άρθρο 4

Τα ενδιαφερόμενα μέρη πρέπει να αναγγελθούν, να γνωστοποιήσουν γραπτώς τις απόψεις τους και να προσκομίσουν στοιχεία εντός 40 ημερών από την ημερομηνία ενάρξεως ισχύος του παρόντος κανονισμού, ώστε οι απόψεις αυτές και τα στοιχεία να μπορέσουν να ληφθούν υπόψη κατά την έρευνα. Τα ενδιαφερόμενα μέρη μπορούν επίσης, να ζητήσουν, εντός της ίδιας προθεσμίας, να γίνουν δεκτά σε ακρόαση από την Επιτροπή.

Οποιεσδήποτε πληροφορίες σχετικά με το θέμα αυτό ή αίτηση για ακρόαση θα πρέπει να αποστέλλονται στην ακόλουθη διεύθυνση:

Ευρωπαϊκή Επιτροπή

Γενική Διεύθυνση Εξωτερικών Σχέσεων: Εμπορική Πολιτική και Σχέσεις με τη Βόρειο Αμερική, την Άπω Ανατολή, την Αυστραλία και τη Νέα Ζηλανδία

DM 24 8/38

Rue de la Loi/Wetstraat 200

B- 1049 Βρυξέλλες

Φαξ (32 2) 295 65 05

Τέλεξ 21877 COMEU B.

Άρθρο 5

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Οκτωβρίου 1998.

Για την Επιτροπή

Leon BRITTAN

Αντιπρόεδρος

(1) ΕΕ L 56 της 6. 3. 1996, σ. 1.

(2) ΕΕ L 128 της 30. 4. 1998, σ. 18.

(3) ΕΕ L 236 της 22. 8. 1998, σ. 1.